Document ID: 32007D0416

KOMISIJAS LĒMUMS
(2007. gada 13. jūnijs)
par karbofurāna neiekļaušanu Padomes Direktīvas 91/414/EEK I pielikumā un tādu augu aizsardzības līdzekļu atļauju atsaukšanu, kuri satur minēto vielu
(izziņots ar dokumenta numuru K(2007) 2467)
(Dokuments attiecas uz EEZ)
(2007/416/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1), un jo īpaši tās 8. panta 2. punkta ceturto daļu,
tā kā:
(1)
Direktīvas 91/414/EEK 8. panta 2. punktā noteikts, ka 12 gadu laikā pēc minētās direktīvas izziņošanas dalībvalsts var atļaut tādu augu aizsardzības līdzekļu laišanu tirgū, kuri satur I pielikumā neiekļautas darbīgās vielas, kas jau ir pieejamas tirgū divus gadus pēc šīs direktīvas izziņošanas datuma, kamēr minētās vielas pakāpeniski pārbauda atbilstīgi darba programmai.
(2)
Komisijas Regulā (EK) Nr. 451/2000 (2) un (EK) Nr. 703/2001 (3) noteikta Direktīvas 91/414/EEK 8. panta 2. punktā minētās darba programmas otrā posma īstenošanas kārtība un izveidots to darbīgo vielu saraksts, attiecībā uz kurām jānovērtē to varbūtēja iekļaušana Direktīvas 91/414/EEK I pielikumā. Minētajā sarakstā ir karbofurāns.
(3)
Karbofurāna iedarbība uz cilvēku veselību un vidi ir novērtēta saskaņā ar Regulas (EK) Nr. 451/2000 un (EK) Nr. 703/2001 noteikumiem par vairākiem izmantošanas veidiem, ko ierosinājusi ziņotāja dalībvalsts. Turklāt ar minētajām regulām ir izraudzītas ziņotājas dalībvalstis, kuru pienākums ir iesniegt attiecīgos novērtējuma ziņojumus un ieteikumus Eiropas Pārtikas nekaitīguma iestādei (EPNI) saskaņā ar Regulas (EK) Nr. 451/2000 8. panta 1. punktu. Attiecībā uz karbofurānu ziņotāja dalībvalsts bija Beļģija, un visa attiecīgā informācija tika iesniegta 2004. gada 2. augustā.
(4)
Dalībvalstu un EPNI speciālisti darba grupas novērtējumā pārskatīja novērtējuma ziņojumu un 2006. gada 28. jūlijā to iesniedza Komisijai kā EPNI atzinumu par speciālistu veikto darbīgās vielas karbofurāna pesticīdu riska novērtējuma pārskatīšanu (4). Šo ziņojumu dalībvalstis un Komisija pārskatīja Pārtikas aprites un dzīvnieku veselības pastāvīgajā komitejā, un tas tika pabeigts 2006. gada 24. novembrī kā Komisijas pārskata ziņojums par karbofurānu.
(5)
Šīs darbīgās vielas novērtēšanā konstatēja vairākus aspektus, kas rada bažas. Jo īpaši tādēļ, ka ziņotāja dalībvalsts tiesību aktos noteiktajos termiņos neiesniedza pietiekamu informāciju par vairākiem bīstamiem metabolītiem, nevarēja pabeigt gruntsūdens piesārņojuma riska novērtējumu. Nevarēja pabeigt arī patērētāju riska novērtējumu, kas radīja bažas par akūtu ietekmi uz mazāk aizsargātu patērētāju grupām, jo īpaši bērniem, jo trūka informācijas par dažām būtiskām atliekvielām. Turklāt informācija, ko ziņotāja dalībvalsts iesniedza tiesību aktos noteiktajos termiņos, nebija pietiekama, lai EPNI varētu novērtēt darbīgo vielu ekotoksikoloģisko ietekmi. Tāpēc saglabājas bažas par putnu un zīdītāju, ūdens organismu, bišu, blakussugu posmkāju, slieku un augsnes blakussugu organismu riska novērtējumu. Tādējādi, pamatojoties uz pieejamo informāciju, nebija iespējams izdarīt secinājumu par to, ka karbofurāns atbilst kritērijiem, lai to iekļautu Direktīvas 91/414/EEK I pielikumā.
(6)
Komisija aicināja ziņotāju dalībvalsti iesniegt komentārus par speciālistu veiktās pārskatīšanas rezultātiem un par to, vai darbīgo vielu turpmāk atļaut vai neatļaut. Ziņotāja dalībvalsts iesniedza komentārus, kas tika rūpīgi pārbaudīti. Tomēr, neskatoties uz ziņotājas dalībvalsts minētajiem argumentiem, šīs bažas nevarēja novērst, un novērtējumi, kurus veica, pamatojoties uz informāciju, ko iesniedza un novērtēja EPNI speciālistu sanāksmēs, neliecina, ka, ņemot vērā paredzētos izmantošanas nosacījumus, karbofurānu saturošie augu aizsardzības līdzekļi kopumā atbilstu Direktīvas 91/414/EEK 5. panta 1. punkta a) un b) apakšpunkta prasībām.
(7)
Tāpēc karbofurāns nav jāiekļauj Direktīvas 91/414/EEK I pielikumā.
(8)
Jāveic pasākumi, lai noteiktā laika posmā tiktu atsauktas un netiktu pagarinātas atļaujas augu aizsardzības līdzekļiem, kuri satur karbofurānu, un lai tādiem augu aizsardzības līdzekļiem netiktu piešķirtas jaunas atļaujas.
(9)
Papildperiods, ko dalībvalstis piešķir karbofurānu saturošu augu aizsardzības līdzekļu krājumu realizācijai, glabāšanai, laišanai tirgū un lietošanai, jāierobežo līdz divpadsmit mēnešiem, ļaujot esošos krājumus izlietot viena augšanas perioda laikā.
(10)
Šis lēmums neierobežo iespēju iesniegt pieteikumus attiecībā uz karbofurānu saskaņā ar Direktīvas 91/414/EEK 6. panta 2. punkta noteikumiem saistībā ar šīs vielas varbūtēju iekļaušanu minētās direktīvas I pielikumā.
(11)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Karbofurānu neiekļauj kā darbīgo vielu Direktīvas 91/414/EEK I pielikumā.
2. pants
Dalībvalstis nodrošina, ka:
a)
atļaujas karbofurānu saturošiem augu aizsardzības līdzekļiem atsauc 2007. gada 13. decembrī;
b)
no šā lēmuma publicēšanas dienas nepiešķir un nepagarina atļaujas augu aizsardzības līdzekļiem, kuri satur karbofurānu.
3. pants
Papildperiodam, ko dalībvalstīm piešķir saskaņā ar Direktīvas 91/414/EEK 4. panta 6. punktu, jābūt iespējami īsam un jābeidzas ne vēlāk kā 2008. gada 13. decembrī.
4. pants
Šis lēmums ir adresēts dalībvalstīm.
Briselē, 2007. gada 13. jūnijā

Labels: 4
20
0
3
6